Дунейпсо мардэм хуагъакIуэ
Налшык и зоопаркым иужьрей илъэсхэм зэ нэхъ мыхъуми ихьа дэтхэнэми гу лъимытэу къэнакъым зэхъуэкIыныгъэрэ зыужьыныгъэу абы игъуэтам. КъыпхуэмыцIыхужыным хуэдизу къагъэщIэрэщIэжащ зэманыфI хъуауэ ремонт лэжьыгъэ куу зрамыщIылIа унэр, асфальтыр зытелэжьыкIа лъэс лъагъуэхэр. Иджы дэтхэнэ зы псэущхьэми хуиту икIи къабзэлъабзэу ухуокIуэ.
Мыр адэкIэ къытпэщылъ къалэнхэм я зы Iыхьэу аращ»,- дыщигъэгъуэзат абы щыгъуэ «Налшык и зоопарк» муниципальнэ IэнатIэм и унафэщI Iэрэмысэ Аслъэнбий. ЗэрыжиIам хуэдэу Iуэхур хъуащ. 2012 гъэм и шыщхьэуIу мазэм ди республикэм и Iэтащхьэмрэ Налшык къалэ администрацэмрэ я унафэкIэ зоопаркым и ищхъэрабгъу лъэны-къуэмкIэ къегъэщIылIа щIыIэнэщIым псэуалъэ ин иращIыхьыну зэгурыIуахэщ. АрщхьэкIэ егупсысыжхэри, хозяйственнэ къудамэм и пIэкIэ щагъэлъагъуэ центрышхуэ къыщрагъэжьащ. Ухуэныгъэхэр ирегъэкIуэкI «Гермес» ухуакIуэ фирмэм. Гъэр здынэсам центрым и пкъыр къызэфIагъэуващ. УнафэщIым щыгъуазэ дызэрищIамкIэ, мыгувэу унащхьэр тралъхьэнущ, ухуакIуэхэм я лэжьыгъэр къэмыувыIэн хуэдэу хуабэ къэзыт коммуникацэхэри ирашэлIэнущ.
Мы центрым и архитектурэ гъэпсыкIэм дахагърэ инагъкIэ пэхъун Кавказ Ищхъэрэр къэгъэнауэ, Урысей псом итынукъым. Мыбы щаIыгъынур хуабэ фIэкIа зэмызэгъ псэущхьэхэрщ. Къыхэгъэщыпхъэщ, зоопаркым и лэжьакIуэхэр номинхэм хуабжьу гугъу ядехьу зэрыщытар: щIымахуэ псом ахэр зыщIэс пэшитI зэпытыр зэвт, цIыкIут. Абы къыхэкIыу къабзагъэ мардэхэр къызэпыуда щыхъуи щыIэт.
ПсэупIэщIэм ягъэIэпхъуэнухэм яхэтынущ блэ лIэужьыгъуэхэр, благъуэхэр, псэущхьэ нэхъ инхэм ящыщу щIымахуэр къызытехьэлъэхэр, къуалэбзухэр. Иджырей мардэ нэхъыфIхэм тету тралъхьэну унащхьэр щыуэ зэщхьэщыкIынущ, щхьэж и теплъэрэ и плъыфэрэ яIэжу.
И щхьэ къатым хэтынущ ихъуреягъыр Iэгум итым хуэдэу щыплъагъу зыплъыхьыпIэ-зыгъэпсэхупIэ. Ар сабийхэми балигъхэми ятещIыхьауэ щытынущ.
Псом нэхърэ нэхъ телъыджэр центр кIуэцIым и гъэпсыкIэрщ. ФочышэкIэ пхупхымыудыну абдж быдэхэмкIэ зэпрыгъэлыкIа плIанэпэхэм цIыхухэм хуиту щалъагъунущ дэтхэнэ зы псэущхьэри. Абы щIэтынущ благъуэхэм папщIэ бассейн, бдзэжьейхэм я аквариум домбейхэр.
Iэрэмысэм къызэрыджиIамкIэ, центрым и проектыр щагъэхьэзырым, IэщIагъэлIхэм зрагъэлъэгъуащ Москва, Новосибирск къалэхэм щрагъэкIуэкIа мыпхуэдэ ухуэныгъэхэр. Iуэхур щаублэм къэралым и къалащхьэм къраша проектировщикхэри хэтащ. Абыхэм лъэныкъуэ куэдкIэ къалъытащ ди щIыналъэм и зэхэлъыкIэри ди дунейм и щытыкIэри.
Щагъэлъагъуэ центрыр щаухыну пIалъэр иджыпстукIэ гъэбелджылауэ щыткъым. Ауэ я зэфIэкI псори ирахьэлIэнущ ди республикэм и зыплъыхьыпIэ щIыпIэ нэхъ дахэхэм хабжэ зоопаркыр дунейпсо щапхъэхэм хуэгъэкIуэным.
Лъостэн Музэ.
